KOMISSION ASETUS (EY) N:o 2486/98,

annettu 18 päivänä marraskuuta 1998,

neuvoston asetuksen (ETY) N:o 822/87 38 artiklassa tarkoitetun esitislauksen käyttöön ottamisesta markkinointivuodeksi 1998/1999

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87 (1), sellaisena kuin se on viimeksi muutettuna asetuksella (EY) N:o 1627/98 (2), ja erityisesti sen 38 artiklan 5 kohdan,

sekä katsoo, että

komission asetuksessa (ETY) N:o 2721/88 (3), sellaisena kuin se on viimeksi muutettuna asetuksella (ETY) N:o 2181/91 (4), vahvistetaan asetuksen (ETY) N:o 822/87 38, 41 ja 42 artiklassa säädettyjen vapaaehtoisten tislausten soveltamista koskevat yksityiskohtaiset säännöt; komission asetuksessa (EY) N:o 1648/98 (5) vahvistetaan esitislaukseen sovellettavat hinnat ja tuet sekä eräät muut tekijät markkinointivuodeksi 1998/1999,

varastojen määrä markkinointivuoden lopussa, satoennusteet ja markkinoiden vaikeudet monissa paikoissa ilmaisevat tarvetta ottaa käyttöön esitislaus; käytettävissä olevia kokonaismääriä ei kuitenkaan tiedetä tässä vaiheessa; on siis syytä ottaa käyttöön esitislaus, vahvistaa yhteisön kokonaismäärä ja jakaa se tuotantoalueiden kesken sulkematta kuitenkaan pois mahdollisuutta tarkastella näitä määriä uudelleen sitten kun saadaan lopulliset tiedot käytettävissä olevista määristä; tältä osin olisi vahvistettava kyseinen kokonaismäärä 8 000 000 hehtolitraksi pöytäviiniä; viinien taloudellinen tilanne voi vaihdella jäsenvaltion eri tuotantoalueilla; jäsenvaltioiden viranomaisten olisi sen vuoksi sallittava jakaa määrät eri alueiden mukaan; tuottajien välisen syrjimisen estämiseksi ja jotta komissio voi tehdä omat huomautuksensa, komissiolle olisi ilmoitettava, että kyseinen jakaminen on perusteltua eri tuotantoalueiden viinimarkkinoiden erityisedellytysten perusteella,

Espanjan ja Portugalin viinitilojen heikkojen tuotosten vuoksi on tarpeen vahvistaa eri määrä Portugalista korjatuista viinirypäleistä saaduille tuotteille ja enimmäismäärä C-viinivyöhykkeen espanjalaisessa osassa korjatuista rypäleistä peräisin olevista tuotteista tislatuille tuotteille, jotta saataisiin koko yhteisön tuotannon kanssa samanlaisina prosenttimäärinä ilmaistut tulokset; Itävallan pöytäviinien saatavuutta koskevien tietojen puuttumisen vuoksi Itävallalle olisi säädettävä erityisjärjestelmä,

tämän asetuksen soveltamiseksi on tarpeen tuntea tuotantoa varten viljellyt alat, jotta voitaisiin määrittää tuottajien tislaamat määrät; huomattavalla määrällä kreikkalaisia tuottajia ei ole tarvittavia tietoja säädettyjen hallintotoimenpiteiden toteuttamisen viivästymisen vuoksi; edellä mainittujen tuottajien toimenpiteiden ulkopuolelle jäämisen estämiseksi olisi säädettävä, että viitealat voidaan määritellä koko Kreikkaa koskevan kiinteän tuotoksen pohjalta,

tämän toimenpiteen tehokkuuden lisäämiseksi olisi ulotettava toimenpide riittävän pitkälle ajanjaksolle tiettyjen alueiden viininvalmistusaikojen huomioon ottamiseksi ja sallittava viininviljelijöille ja tislaajille heidän niin halutessaan mahdollisuus aloittaa toimitus ja tislaaminen mahdollisimman nopeasti hyväksymällä sopimukset tai ilmoitukset tiettyyn tasoon asti nopeasti; olisi myös varmistettava tuottajien allekirjoittamien sopimusten ja ilmoitusten asianmukainen noudattaminen viinien tislaamoon toimittamisen takaamiseksi annettavalla vakuudella,

koko yhteisölle haetun kokonaismäärän ylittäessä 8 000 000 hehtolitraa olisi säädettävä, että jäsenvaltiot ilmoittavat nopeasti komissiolle sopimuksia koskevat määrät, jotta komissio voi tarvittaessa vahvistaa tehdyille sopimuksille tai ilmoituksille yhtenäisen hyväksymismäärän,

kyseisten määrien hyvän hallinnoinnin vuoksi on tarpeen poiketa asetuksen (ETY) N:o 2721/88 tietyistä erityisistä säännöksistä ja säätää, että sopimuksissa ja ilmoituksissa haettuja määriä voidaan vähentää, ja

tässä asetuksessa säädetyt toimenpiteet ovat viinin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Asetuksen (ETY) N:o 822/87 38 artiklassa tarkoitettu pöytäviinien ja pöytäviinin valmistukseen soveltuvien viinien esitislaus otetaan käyttöön markkinointivuodeksi 1998/1999. Tislaus rajoitetaan 8 000 000 hehtolitraan.

Kyseinen määrä jaetaan komission asetuksen (ETY) N:o 441/88 (6) 4 artiklassa tarkoitettujen tuotantoalueiden mukaan seuraavasti:

>TAULUKON PAIKKA>

Jäsenvaltiot voivat jakaa varatun määrän alueensa eri tuotantoalueittain kesken sulkematta jotakin aluetta pois toimenpiteen soveltamisalasta. Jäsenvaltioiden on toimitettava komissiolle kuukauden kuluessa tämän asetuksen voimaantulosta luettelo kyseisistä alueista sekä jaetut määrät ja esitettävä jaon perustana olevat tuotannon erityisedellytykset. Komissio tekee tarvittaessa kyseiseen jakoon liittyvät huomautukset ja ilmoittaa niistä kyseiselle jäsenvaltiolle kahden viikon kuluessa.

Pöytäviinien tai pöytäviinin valmistukseen soveltuvien viinien määrä, jonka tuottajat voivat tislata asetuksen (ETY) N:o 2721/88 mukaisesti, rajoitetaan 25 hehtolitraan hehtaaria kohden.

Tämä määrä rajoitetaan kuitenkin Portugalista korjatuista rypäleistä saatujen tuotteiden osalta 21 hehtolitraan hehtaaria kohden, ja C-viinivyöhykkeen espanjalaisessa osassa korjatuista rypäleistä saatujen tuotteiden osalta 40 prosenttiin kunkin tuottajan näistä tuotteista peräisin olevien pöytäviinien tuotannosta.

Poiketen asetuksen (ETY) N:o 2721/88 2 artiklan 1 kohdasta Itävallassa korjatuista rypäleistä saatujen pöytäviinien ja pöytäviinin valmistukseen soveltuvien viinien määrät, jotka tuottajat voivat tislata, rajoitetaan yksinomaan pöytäviinituotannon prosenttimäärään. Tämä prosenttimäärä vahvistetaan 15 prosentiksi.

Tuotettu pöytäviinimäärä, johon sovelletaan neljännessä ja viidennessä alakohdassa tarkoitettuja määriä, on kunkin tuottajan osalta komission asetuksen (EY) N:o 1294/96 (7) mukaisesti esitetyn tuotantoilmoituksen pöytäviiniä koskevassa sarakkeessa olevien määrien kokonaismäärä, kun sitä edellytetään.

2. Sen pöytäviinin tai pöytäviinin valmistukseen soveltuvan viinin määrän, jonka kreikkalaiset tuottajat voivat tislata, laskemiseksi käytettävä ala saadaan jakamalla asetuksen (EY) N:o 1294/96 mukaisesti esitetyn tuotantoilmoituksen pöytäviinisarakkeessa olevan viinin määrä 57:llä.

3. Poiketen asetuksen (ETY) N:o 2721/88 6 artiklan 1 kohdasta kukin tuottaja, joka on tuottanut pöytäviiniä tai pöytäviinin valmistukseen soveltuvaa viiniä, voi tehdä viimeistään 15 päivänä tammikuuta 1999 yhden tai useamman esitislausta koskevan sopimuksen tai ilmoituksen jäsenvaltion toimivaltaisen viranomaisen kanssa käyttäen mainitun 6 artiklan 2 kohdan mainintoja.

Sopimukseen tai ilmoitukseen on liitettävä todisteet vakuudesta, joka on 5 ecua hehtolitraa kohti.

4. Poiketen asetuksen (ETY) N:o 2721/88 6 artiklan 3 ja 4 kohdasta jäsenvaltiot voivat sallia sopimusten tai ilmoitusten hyväksymisen heti niiden esittämisen jälkeen määrälle, joka on enintään puolet sopimuksessa tai ilmoituksessa olevista määristä, sanotun kuitenkaan rajoittamatta saman asetuksen 2 artiklan 2 kohdan säännösten soveltamista. Asetuksen (ETY) N:o 2046/89 8 artiklassa ja asetuksen (ETY) N:o 2721/88 9 artiklan 2 kohdassa tarkoitettujen säännösten soveltamiseksi edellä mainittujen sopimusten tai ilmoitusten osittaista hyväksymistä ja tämän asetuksen 1 artiklan 6 kohdassa tarkoitettua osittaista hyväksymistä pidetään itsenäisenä sopimuksena tai ilmoituksena.

5. Jäsenvaltioiden on ilmoitettava komissiolle esitislausta koskevien sopimusten tai ilmoitusten kokonaismäärä viimeistään 29 päivänä tammikuuta 1999.

Komissio määrittää ja ilmoittaa faksilla kullekin jäsenvaltiolle viimeistään 5 päivänä helmikuuta 1999 kunkin alueen sopimuksiin ja ilmoituksiin sovellettavan yhtenäisen hyväksymismäärän, jos jätettyjen sopimusten tai ilmoitusten kokonaismäärä on enemmän kuin 8 000 000 hehtolitraa ja/tai yhdelle tai useammalle alueelle vahvistettu määrä. Jotta 8 000 000 hehtolitran kokonaismäärän käyttö kokonaisuudessaan voidaan taata silloin kuin kyseinen määrä - yhteenlaskettuna yhdelle tai useammalle alueelle myönnettyjen, kokonaan tai osittain käyttämättä jätettyjen määrien kanssa - ylittyy, komissio jakaa ennen kunkin alueen yhtenäisen hyväksymismäärän vahvistamista kyseisen alueen tai kyseisten alueiden vielä käytettävissä olevan määrän muiden alueiden kesken seuraavan menetelmän mukaisesti:

- ensimmäinen, enintään 25 000 hehtolitran määrätarpeen mukaan kullekin määränsä ylittäneelle alueelle, jos tällainen määrä on käytettävissä ja

- loppuosa suhteessa ensimmäisen kohdan toisessa alakohdassa vahvistettuihin määriin.

6. Poiketen asetuksen (ETY) N:o 2721/88 6 artiklan 1 kohdasta jäsenvaltioiden on annettava tarvittavat hallinnolliset säännökset mainittujen sopimusten ja ilmoitusten, joissa on yhtenäinen hyväksymismäärä, hyväksymiseksi viimeistään 28 päivänä helmikuuta 1999 niiden määrien osalta, joita ei vielä ole hyväksytty, sopimusten tai ilmoitusten esittämisen yhteydessä.

Vakuus vapautetaan haettujen ja evättyjen määrien osalta.

7. Sopimukseen ja ilmoitukseen merkityt määrät on toimitettava tislaamoon viimeistään 30 päivänä kesäkuuta 1999.

8. Vakuus vapautetaan suhteessa toimitettuihin määriin tuottajan todistettua toimittamisen tislaamoon.

Jos yhtään toimitusta ei tehdä säädetyn määräajan kuluessa, vakuus pidätetään.

9. Jäsenvaltiot voivat rajoittaa sopimusten tai ilmoitusten määrää, jotka tuottaja voi tehdä kyseisen tislauksen osalta.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 18 päivänä marraskuuta 1998.

Komission puolesta

Franz FISCHLER

Komission jäsen

(1) EYVL L 84, 27.3.1987, s. 1

(2) EYVL L 186, 16.7.1998, s. 9

(3) EYVL L 241, 1.9.1988, s. 88

(4) EYVL L 202, 25.7.1991, s. 16

(5) EYVL L 210, 28.7.1998, s. 63

(6) EYVL L 45, 18.2.1988, s. 15

(7) EYVL L 166, 5.7.1996, s. 14